Den turboladde motoren sørget for at effekten i 924 faretruende nærmet seg den i 911, mye takket være lavere vekt, men den bidro også til økte problemer med driftssikkerheten. Høy varme i motorrommet bidro til at turboladeren raskt ble utslitt, og for å løse dette problemet lanserte Porsche en ny utgave av 924 Turbo i 1981. Denne var utstyrt med en mindre turbolader med økt trykk, noe økt kompresjon (8:1) samt forbedret bensininnsprøytning. Effekten økte til 177 hk, og driftssikkerheten ble adskillig bedre.